TEA Kirjastus

Aktsiaselts TEA Kirjastus oli Eesti kirjastus, mis tegutses aastatel 1995–2021 Tallinnas ning kirjastas peamiselt sõnaraamatuid, keeleõpikuid, entsüklopeediaid, vestmikke, reisijuhte ja lasteraamatuid.
2008–2015 andis kirjastus välja TEA entsüklopeediat, mis jäi aga pooleli.
Ajalugu.
TEA asutati 1988. aastal keeleõpet andva kooperatiivina, mille baasil loodi 1991. aastal aktsiaselts Keelefirma TEA. Selle tegevuse hulka kuulus ka keeleõppematerjalide kirjastamine. 1995. aastaks oli kirjastustegevus kujunenud nii mahukaks, et keelefirma baasil loodi aktsiaseltsid TEA Kirjastus ja TEA Keeleõpetus.
2008. aasta oktoobris omandas TEA Kirjastus 100% Kirjastus ILO aktsiatest. Septembris 2009 otsustati kirjastused ühendada ja ühinemisotsus jõustus 30. detsembril 2009. ILO kaubamärk jäi endiselt kasutusele, peamiselt anti selle all välja õppekirjandust.
Kevadsuvel 2010 kolis kirjastus senisest kontorist Liivalaia tänaval Tammsaare Ärihoonesse Tallinnas aadressil Tammsaare tee 47. Kevadest 2013 tegutses kirjastus Karjamaa asumis aadressil Paavli 1 / Kopli 33.
TEA Kirjastusel olid ka oma raamatukauplused: kolm Tallinnas ja üks Rakveres. Kirjastuse tooteid oli võimalik osta ka nende veebilehelt e-poest.
Juhtimine.
Ettevõtte ainuaktsionär ja juhatuse esimees oli Silva Tomingas. 
Toimetuse tööd juhtis jaanuarist 2009 augustini 2013 Tiiu Valm.
Majandustulemused.
Majandustulemused tuginevad AS TEA Kirjastuse ametlikele majandusaasta aruannetele. Kasumireal on esitatud aruandeaasta kasum pärast finantskulude ja tulumaksu mahaarvamist. Kuni 2010. aastani on andmed esitatud Eesti kroonides, alates 2011. aastast eurodes.
TEA Kirjastus oli krooniline maksuvõlglane alates 2009. aastast. Nii oli Krediidiinfo andmetel näiteks 12. mail 2010 ettevõttel riigile võlgu 880 505 krooni (56 275 eurot). Kuigi 2011. aasta märtsis 110 970 euroni kasvanud maksuvõlg õnnestus jaanuariks 2012 likvideerida, tekkis võlgnevus riigi ees kevadel 2012 uuesti ja jõudis 22. augustiks 135 062 euroni ning sama aasta 22. novembriks 138 642 euroni. 24. märtsi 2014 seisuga oli maksuvõlg 168 402 eurot. 21. novembri 2015 seisuga oli kirjastuse maksuvõlg 291 964 eurot ja intressivõlg 1036 eurot.
2016. aasta märtsis teatas Eesti Rahvusringhääling, et "TEA entsüklopeedia" on viinud kirjastuse pankroti äärele. Peatoimetaja Silva Tominga sõnul said kirjastusele saatuslikuks "majanduskriis, interneti pealetulek, eurole üleminek ning raamatute käibemaksu tõstmine". Kirjastus lootis vältida pankrotti saneerimise abil, lõpetades paberentsüklopeedia kirjastamise, koondades töötajaid ning lükates võlgade tasumise edasi viieks aastaks.
2018. aasta juunis esitas kirjastus Harju maakohtule avalduse pankroti väljakuulutamiseks.
AS TEA Kirjastus kustutati äriregistrist 9. juulil 2021.
Tuntud teoseid.
Kirjastus andis välja üldentsüklopeediat "TEA entsüklopeedia". Algselt 22-köiteliseks kavandatud sariteos pidi ilmuma aastatel 2008–2013, kuid kokku ilmus 12 köidet (viimane 2015, lõppedes märksõnaga "Liibüa") ja neli eriväljaannet (suures osas põhiköidete alusel; 3 neist ilmusid Eesti Vabariigi 100. sünnipäeva puhul ja kajastasid Eesti materjali, viimasena "Valitsused ja riigimehed" 2018)
2007–2008 ilmus "TEA laste- ja noorteentsüklopeedia" (3 köidet, üldtoimetaja Linda Pool) ja 2008. aastal selle lisamaterjalidega täiendatud versioon "TEA laste ja noorte e-entsüklopeedia" (1 DVD-ROM ja 3 CD-d ning 1 CD-ROM-il digitaalne maailmaatlas "Virtuaalne maailm").
Kirjastuse taskuentsüklopeediad, näiteks "Eesti spordi taskuentsüklopeedia" ja "Eesti looduse taskuentsüklopeedia", on pälvinud tähelepanu rohkete fakti- ja trükivigade tõttu.
Kirjastus avaldas ka arvukalt väiksemaid teatmeteoseid, sh erialaentsüklopeediaid ja sõnaraamatuid.